Vrou sterf in seekoei-aanval by St. Lucia-meer(Foto: iSimangaliso-vleilandpark/Facebook) ŉ Vrou is dood toe sy deur ŉ seekoei aangeval is op die westelike oewer van die St. Lucia-meer in die iSimangaliso-vleilandpark in KwaZulu-Natal. Die voorval het vroeg Vrydagoggend net voor die brug wat na St. Lucia lei plaasgevind. Volgens die bestuur van die iSimangaliso-vleilandpark en Ezemvelo KZN Wildlife het drie individue, onder wie ŉ 59-jarige vrou, die vleiland wat ŉ habitat vir onder meer seekoeie en krokodille is betree. Hulle wou glo sonder die nodige toestemming rietgras (incema) oes toe hulle deur ŉ seekoei aangeval is. Die 59-jarige vrou is dood in die aanval terwyl die ander twee individue ongedeerd daarvan afgekom het. Volgens iSimangaliso en Ezemvelo word daar elke jaar met gemeenskappe in die omgewing geskakel wanneer die incema-seisoen in Mei begin ten einde die proses te verduidelik wat gevolg moet word vir die oes vir daardie seisoen. Dit sluit onder meer in om die gemeenskappe bewus te maak van die prosesse wat hulle moet volg om veilig te bly teen wilde diere. Daar word onder meer ŉ veldwagter toegeken om veiligheidsredes terwyl daar ook ŉ permit aan elke individu toegeken word waarop die datums van die oesseisoen en ander voorwaardes gestipuleer word. Daar is vanjaar weer verskeie vergaderings gehou waarna daar besluit is dat die oesseisoen nie gaan plaasvind nie weens die hoë watervlak van die meer en omliggende vleilande wat tot gevolg het dat meer gevaarlike diere gelok word. iSimangaliso en Ezemvelo het hul medelye met die oorlede se familie betuig.